FI Euroopan unionin virallinen lehti C 372/4

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 372/04)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”HUILE D’OLIVE D’AIX-EN-PROVENCE”

EU-nro: FR-PDO-0105-01279–17.11.2014

SAN ( X ) SMM ( )

1. Hakijaryhmä ja oikeutettu etu

Syndicat AOC Huile d’olive d’Aix-en-Provence Maison des agriculteurs 22 avenue Henri Pontier 13626 Aix-en-Provence Cedex 01 Puhelin/faksi: +33 442963708 Sähköposti: huileoliveaix@orange.fr

Syndicat AOC Huile d’olive d’Aix-en-Provence muodostuu Huile d’olive d’Aix-en-Provence -oliivien tuottajista ja Huile d’olive d’Aix-en-Provence -oliiviöljyn jalostajista, ja sillä on oikeutettu etu muutoshakemuksen esittämiseen.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☒ Merkinnät — ☒ Muu: valvonta

4. Muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/Muutokset

Tuotteen kuvaus

Tuotteen kuvausta on tarkistettu ja täydennetty, jotta tuottajien tietotaito ja käytänteet tulevat paremmin huomioon otetuiksi. Kuvauksen tarkentamisen myötä erotetaan toisistaan pelkällä Huile d’olive d’Aix-en-Provence -nimityksellä varustettu oliiviöljy ja sellainen oliiviöljy, johon on lisätty kypsiä oliiveja tarkoittava maininta ”olives maturées”. Koska alkuperäisessä rekisteröinnissä tuote määriteltiin varsin laajasti, se kattoi myös kypsistä oliiveista valmistetun oliiviöljyn, jota ei kuitenkaan määritelty erikseen. Hakijaryhmä haluaa, että tuotteet erotetaan toisistaan luonnehdinnan ja määrittelyn parantamiseksi, jotta kuluttaja saisi selkeää tietoa. Tarkennus on paikallaan oliiviöljymarkkinoiden nykytilanteen vuoksi: kuluttajat ovat entistä asiantuntevampia oliiviöljyjen suhteen, ja tuotteet erottamalla voidaan vastata markkinoiden kysyntään. Noin vuoteen 1950 asti oliivien puristajien oli käytössä olevien puristamisvälineiden ja myllyjen rajallisen tuotantokapasiteetin vuoksi varastoitava oliiveja satokaudella muutama päivä ennen niiden puristamista. Vuoden 1950 jälkeen kehitettyjen uudenaikaisten myllyjen myötä oliivien kypsymisvaihe voitiin ohittaa. Aix-en-Provencessa oliivien puristajat ovat kuitenkin jatkaneet tätä käytäntöä joidenkin tuotantomäärien osalta ja antavat oliivien kypsyä muutaman päivän ennen puristamista. Oliiviöljylle on määritelty seuraavat analyyttiset ja aistinvaraiset ominaisuudet sen mukaan, onko oliivien annettu kypsyä ennen valmistusta:

— Oliiviöljyjen, jotka on valmistettu oliiveja kypsyttämättä, vapaiden happojen enimmäispitoisuutta on laskettu 0,8 grammaan sadassa grammassa; kypsistä oliiveista saaduissa öljyissä pitoisuus on 1,5 g/100 g.

— Aromaattisia ominaisuuksia täsmennetään:

— Oliiviöljy, joka on valmistettu oliiveja kypsyttämättä, tuoksuu tuoreelta ruoholta ja kypsentämättömältä artisokalta, ja siinä on joskus vaniljaisia vivahteita. Myös maussa on tuoreen ruohon ja/tai kypsentämättömän artisokan aromeja, joita joskus täydentävät saksanpähkinän, tuoreiden hasselpähkinöiden ja punaisten marjojen aromit. Jälkimaussa voi tuntua pippurimaisuutta.

— Oliiviöljyn, joka on valmistettu kypsistä oliiveista, tuoksu on varsin voimakas, ja siinä ovat päällimmäisinä paahdettu leipä, musta oliivi ja kypsennetty artisokka, joita joskus täydentävät kaakaon ja vaniljan vivahteet. Maussa tuntuvat voimakkaimmin hiivaleipä, musta oliivi, kaakao ja kypsennetty artisokka.

— Karvauden ja pistävyyden arvot on määritelty ja sisällytetty eritelmään:

— Oliiviöljy, joka on valmistettu oliiveja kypsyttämättä, pistävyys ja karvaus vaihtelevat Kansainvälisen oliivineuvoston (COI) laatiman asteikon mukaan puristamista seuraavien neljän kuukauden aikana välillä 1–5 ja sen jälkeen välillä 1–3.

— Oliiviöljy, joka on valmistettu kypsistä oliiveista, pistävyys ja karvaus ovat Kansainvälisen oliivineuvoston (COI) laatiman asteikon mukaan puristamista seuraavien neljän kuukauden aikana enintään 2 ja sen jälkeen laimenevat asteittain siten, että ovat tämän ajanjakson päättyessä alle 1.

Lisäksi peroksidilukua on kuluttajalaadun säilyttämiseksi pienennetty niin, että se on nyt 15 mekv happea / kg öljyä (alun perin 20).

K270-luku on poistettu, koska se korreloi vahvasti happopitoisuuden ja peroksidiluvun kanssa. Sen poistaminen ei vaikuta öljyn laatuun ja ominaisuuksiin, koska suurimmat sallitut happopitoisuudet ja peroksidiluvut on määritelty.

Ilmaisu ”vierge” (neitsytöljy) poistetaan, koska tämä ominaisuus liittyy öljyn happopitoisuuteen ja koska öljy voi myös olla luokkaa ”vierge extra” (ekstra-neitsytöljy).

Alkuperätodisteet

Kohta ”Seikat, jotka osoittavat, että tuote on peräisin maantieteelliseltä alueelta”, on konsolidoitu kansallisen lainsäädännön ja sääntelyn kehityksen perusteella sisällyttämällä siihen mm. tuotteen jäljitettävyyteen ja tuotanto-olojen seurantaan liittyvät ilmoitus- ja rekisteröintivelvoitteet.

Lisäksi tähän kohtaan on tehty lisäyksiä ja täydennyksiä; ne liittyvät eräisiin rekistereitä ja ilmoitusasiakirjoja koskeviin määräyksiin, joiden avulla voidaan varmistaa tuotteiden jäljitettävyys ja vaatimustenmukaisuuden tarkastaminen eritelmän vaatimusten mukaisesti.

Tuotantomenetelmä

— Ensisijaiset lajikkeet: Tällä hetkellä tuotannossa olevien oliivitarhojen analyysi osoittaa, että niissä on jo kauan ollut vähintään vaaditut 80 prosenttia ensisijaisia lajikkeita. Sen vuoksi ehdotetaan poistettavaksi alun perin vuoteen 2019 päättyväksi määritelty siirtymäaika, jonka kuluessa vähimmäisprosenttimäärä olisi saavutettava.

— Toissijaiset lajikkeet: Jotta lajikkeiden vaatimustenmukaisuuden valvonta olisi helpompaa, luetellaan tietyt vanhat paikalliset lajikkeet, joita pidetään toissijaisina lajikkeina: ribier, sabine, saurine, sigeoise, triparde. Luettelossa mainitaan vain yleisimmät lajikkeet, eikä se ole täydellinen.

— Pölyttäjälajikkeet: Koska valitut oliivipuulajikkeet eivät ole itsehedelmöittyviä, tehdään muutos, joka mahdollistaa pölyttävien oliivipuulajikkeiden sijoittamisen tasapainoisesti oliivitarhaan; näitä lajikkeita voi olla enintään 5 prosenttia oliivitarhan puista nykykäytäntöjen mukaisesti. Näistä puista saatavien oliivien käyttö on sallittua.

— Istutustiheys: Istutustiheyttä koskevat määräykset ovat muutoin entisellään, mutta laskentatapaa täsmennetään ja puiden väliseksi vähimmäisetäisyydeksi vahvistetaan neljä metriä.

— Kasvien yhdistetty viljely: Tuotteen laadun edistämiseksi SAN-merkinnän saaneissa oliivitarhoissa kielletään kasvien yhdistetty viljely, jotta erityisesti nuoret oliivipuut eivät joutuisi kilpailemaan niiden kanssa. Paikallisen tavan mukaisesti oliivitarhassa saa kuitenkin olla myös hedelmäpuita, koska tämän ei katsota heikentävän lopputuotteen laatua, kunhan hedelmäpuita on enintään 5 prosenttia kunkin lohkon puista.

— Kastelu: Ehdotetaan tietyn päivämäärän vahvistamista kastelun lopettamiselle. Näin korvattaisiin alkuperäinen, epämääräinen määräys, jolla sallitaan kastelu ”oliivien kypsymisvaiheen alkuun saakka”. Kastelun lopettamisajankohdaksi vahvistetaan 30. syyskuuta.

— Tuotos: Tuotoksen laskentatapaa on täsmennetty, jotta vältytään erilaisilta tulkinnoilta. Vastedes tuotoksen laskenta perustuu kerättyyn tuotantoon oliivien käyttötarkoituksesta riippumatta, ja tuotos lasketaan tilan kaikkien määriteltyjen lohkojen keskiarvona.

Jotta voidaan varmistaa, että käytettävien oliivien laatu on riittävä, tuotantoon otettavien puiden ikä täsmennetään: puun on oltava istutettu lohkolle vähintään viisi vuotta sitten.

— Sadonkorjuu: Lisätään erinäisiä sadonkorjuuseen liittyviä määräyksiä, joissa otetaan paremmin huomioon käytänteet ja varmistetaan kerättyjen oliivien laatu.

— Sadonkorjuun aloittamista koskevat määräykset: Sadonkorjuun alkamisajankohdan vahvistaa toimivaltainen viranomainen (INAO:n johtaja) hakijaryhmän perustellusta ehdotuksesta.

— Sallitut korjuutekniikat: Mekaanisia korjuumenetelmiä koskevaa lupaa tarkennetaan, mutta sallittuja tekniikoita ei muuteta. SAN-rekisteröintihakemuksen yhteydessä toimitetun eritelmän mukaan oliivit kerätään suoraan puista ilman putoamista helpottavia aineita, mutta keruuverkon käyttö on sallittua. Tämän säännön tarkoituksena on kieltää puista maahan itsestään pudonneiden oliivien käyttö (liian kypsiä tai vahingoittuneita). Siinä ei kuitenkaan kielletä sellaisten mekaanisten korjuumenetelmien käyttöä, joissa tarvitaan keruuverkkoja. Ehdotetulla muutoksella ei siis muuteta käytänteitä vaan täsmennetään niitä.

— Varastointiedellytysten muutos, kun kyseessä ovat oliivit, joiden on tarkoitus antaa kypsyä ennen puristamista: Tältä osin poistetaan sälelaatikoiden käyttövelvoite. Koska tällaisissa oliiveissa tapahtuu hieman anaerobista käymistä ennen puristamista, niitä ei ole tarpeen varastoida ilmaviin laatikoihin.

— Käytettävien oliivien terveydellinen laatu ja toimitusajat: Käytettävien oliivien laatuvaatimuksia täsmennetään aiemmin käytetyn ”terveisiin oliiveihin” liittyvän käsitteen tarkentamiseksi. Määräystä täydennetään määrittelemällä viallisten oliivien enimmäismäärät erissä: ”Toukansyömiä, jäätyneitä, ruskistuneita tai rakeiden tai nokkimisjälkien vioittamia oliiveja saa kuitenkin kussakin puristettavassa erässä olla enintään 15 prosenttia oliivien lukumäärästä.”

Eritelmässä mainitut enimmäisajat, joista toinen liittyi siihen, mihin mennessä oliivit on toimitettava myllyyn, ja toinen siihen, kuinka kauan oliiveja voidaan säilyttää korjuun ja puristamisen välillä, koskivat molempia valmistusmenetelmiä (oliivit, joiden annetaan kypsyä, ja oliivit, joiden ei anneta kypsyä). Öljyn valmistukseen käytettävien oliivien laadun mukauttamiseksi valmistustavan mukaan ehdotetaan, että

— silloin kun oliivien ei anneta kypsyä ennen puristamista, korjuun ja toimittamisen välistä aikaa lyhennetään kahteen päivään ja korjuun ja puristamisen välistä aikaa neljään päivään;

— korjuun ja toimittamisen välinen neljäksi päiväksi vahvistettu ajanjakso koskee ainoastaan oliiveja, joiden annetaan kypsyä ennen puristamista, ja näiden oliivien osalta korjuun ja puristamisen välinen aika pidennetään 4–10 päiväksi.

— Puristamiseen käytettävien oliivien kypsyys: Eritelmän mukaan oliivit on korjattava kypsinä. Huile d’olive d’Aix-en-Provence -oliiviöljyn ominaisuuksien kannalta vaaditun kypsyysasteen vahvistamiseksi ja valvonnan helpottamiseksi täsmennetään, että puristusvaiheessa käytettävien oliivien erissä on oltava ”vähintään 40 prosenttia lähes kypsiä (’tournantes’) oliiveja, joiden väri on muuttumassa vihreästä keltaiseksi.”

— Öljyn valmistus: Täsmennetään ensisijaisten lajikkeiden prosenttiosuus: öljyssä on oltava ensisijaisia lajikkeita vähintään 60 prosenttia. Tämä muutos tehdään, jotta voidaan varmistaa se, että Huile d’olive d’Aix-en-Provence -oliiviöljyn luonne on monilajikkeinen ja että öljyssä on suurimmalta osin ensisijaisia lajikkeita.

Selkeyden vuoksi tuottajat haluavat, että kaikki oliiviöljyn valmistuksessa sallitut erilaiset menetelmät ja käsittelyt mainitaan. Eritelmään onkin lisätty seuraavat: lehtien poistaminen, oliivien murskaaminen ja sekoittaminen, öljyn valmistus linkoamalla tai puristamalla.

— Öljyn varastointi: Tuotteiden laadun säilyttämiseksi kaupan pitämisen vaiheessa eritelmään on lisätty seuraava teksti: ”Öljyt varastoidaan optimaalisissa säilytysolosuhteissa valolta, lämmöltä ja suurilta lämpötilanvaihteluilta suojattuina.”

Merkinnät

Alkuperänimitystä koskevat maininnat päällysmerkinnöissä on saatettu asetuksen (EU) N:o 1151/2012 säännösten mukaisiksi. Lisätään määräys, jonka mukaan kypsistä oliiveista valmistettuun öljyyn on tehtävä kypsiä oliiveja tarkoittava lisämerkintä ”olives maturées”. Lisäksi alkuperänimityksellä ”Huile d’olive de Aix-en-Provence” varustettujen tuotteiden pakollisiin päällysmerkintöihin kuuluvat EU:n SAN-tunnus ja maininta ”appellation d’origine protégée” (suojattu alkuperänimitys).

Muu

Kansallisen lainsäädännön ja sääntelyn kehityksen perusteella kohdassa ”Kansalliset vaatimukset” esitetään taulukko, jossa on keskeiset valvottavat kohdat, niiden viitearvot ja arviointimenettely.

YHTENÄINEN ASIAKIRJA

”HUILE D’OLIVE D’AIX-EN-PROVENCE”

EU-nro: FR-PDO-0105-01279–17.11.2014

SAN ( X ) SMM ( )

1. Nimi/nimet

”Huile d’olive d’Aix-en-Provence”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.5. Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Huile d’olive d’Aix-en-Provence -oliiviöljy tuoksuu tuoreelta ruoholta ja kypsentämättömältä artisokalta, ja siinä on joskus vaniljaisia vivahteita. Myös maussa on tuoreen ruohon ja/tai kypsentämättömän artisokan aromeja, joita joskus täydentävät saksanpähkinän, tuoreiden hasselpähkinöiden ja punaisten marjojen aromit. Jälkimaussa voi tuntua pippurimaisuutta. Pistävyys ja karvaus vaihtelevat ennen ensimmäistä kaupan pitämistä Kansainvälisen oliivineuvoston (COI) laatiman asteikon mukaan puristamista seuraavien neljän kuukauden aikana välillä 1–5 ja sen jälkeen laimenevat asteittain siten, että ne ovat tämän ajanjakson päättyessä 1–3.

Vapaiden happojen pitoisuus öljyhappona ilmaistuna on enintään 0,8 grammaa 100 grammassa.

Huile d’olive d’Aix-en-Provence -oliiviöljyn, jonka nimitystä täydennetään maininnalla ”olives maturées” (kypsät oliivit), tuoksu on varsin voimakas, ja siinä ovat päällimmäisinä paahdettu leipä, musta oliivi ja kypsennetty artisokka, joita joskus täydentävät kaakaon ja vaniljan vivahteet. Maussa tuntuvat voimakkaimmin hiivaleipä, musta oliivi, kaakao ja kypsennetty artisokka. Tässä öljyssä ei juurikaan ole karvautta eikä pistävyyttä. Sen pistävyys ja karvaus ovat Kansainvälisen oliivineuvoston (COI) laatiman asteikon mukaan puristamista seuraavien neljän kuukauden aikana enintään 2 ja sen jälkeen laimenevat asteittain siten, että ovat tämän ajanjakson päättyessä alle 1. Vapaiden happojen pitoisuus öljyhappona ilmaistuna on enintään 1,5 grammaa 100 grammassa.

Huile d’olive d’Aix-en-Provence -oliiviöljy, jonka nimitystä täydennetään maininnalla ”olives maturées” (kypsät oliivit), on hyvin täyteläinen oliiviöljy.

Peroksidiluku on enintään 15 mekv aktiivista happea oliiviöljykilogrammaa kohti silloin, kun tuotetta pidetään kaupan ensimmäistä kertaa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Oliiviöljy valmistetaan sellaisista oliivitarhoista saaduista oliiveista, joissa on vähintään 80 prosenttia ensisijaisia lajikkeita (aglandau, cayanne ja salonenque, joista on käytettävä vähintään kahta), toissijaisia lajikkeita (esim. bouteillan, grossane, picholine, verdale-des-Bouches-du-Rhône), vanhoja paikallisia lajikkeita (lajikkeet, jotka on istutettu ennen vuoden 1956 hallaa ja joita on tuotantoalueella merkittävässä määrin) ja pölyttäjälajikkeita (enintään 5 %).

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki toimet oliivien viljelystä oliiviöljyn valmistukseen toteutetaan määritellyn maantieteellisen alueen sisällä.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

Elintarvikkeiden pakkausmerkintöjä ja esillepanoa koskevassa lainsäädännössä edellytettyjen pakollisten merkintöjen lisäksi suojatun alkuperänimityksen ”Huile d’olive d’Aix-en-Provence” saaneiden oliiviöljyjen pakkausmerkinnöissä on oltava seuraavat tiedot:

— nimitys ”Huile d’olive d’Aix-en-Provence”, jota seuraa tapauksen mukaan heti nimityksen jälkeen maininta ”olives maturées” (kypsät oliivit) kirjaimin, jotka ovat kooltaan vähintään puolet nimityksen kirjaimista, sekä maininta ”appellation d’origine protégée” (suojattu alkuperänimitys).

Mainintojen on oltava samassa kentässä. Ne on merkittävä näkyvästi, selvästi, pysyvästi ja riittävän suurella, jotta ne erottuvat hyvin pohjasta ja muusta tekstistä tai piirroksista.

— Euroopan unionin SAN-tunnus.

4. Maantieteellisen alueen tarkka rajaus

Huile d’olive d’Aix-en-Provence -oliiviöljyn tuotantoalue sijaitsee seuraavat kunnat käsittävällä alueella:

Bouches-du-Rhônen departementti: — seuraavat kunnat kokonaan: Alleins, Aubagne, Cabriès, Cuges-les-Pins, Gémenos, Lambesc, Les Pennes-Mirabeau, Rognac, Rognes, Roquefort-la-Bédoule, Saint-Cannat, Saint-Chamas, Saint-Mitre-les-Remparts, Vernègues, Vitrolles, — seuraavat kunnat osittain: Berre-l’Etang, Grans, Istres, Marseille, Martigues, Miramas, Le Puy-Sainte-Réparade, Port-de-Bouc, Saint-Estève-Janson, Salon-de-Provence, — seuraavien kantonien kunnat kokonaan: Aix-en-Provence Nord-Est, Aix-en-Provence Sud-Ouest, Aix-en-Provence Centre, Allauch, Châteauneuf-Côte-Bleue (lukuun ottamatta Châteauneuf-les-Martigues’n kuntaa, joka vain osittain), Gardanne, Roquevaire, Trets, Pélissanne.

Varin departementti: — seuraavat kunnat kokonaan: Pourcieux, Pourrières, Saint-Zacharie.

Maantieteellisen alueen rajat osoittavaan karttaan voi tutustua niiden kuntien kunnantalolla, jotka maantieteellinen alue kattaa vain osittain. Kyseisiä kuntia koskeviin karttatietoihin voi tutustua Inspire-direktiivin mukaisesti kansallisen toimivaltaisen viranomaisen verkkosivuilla.

5. Yhteys maantieteelliseen alkuperään

5.1 Maantieteellisen alueen erityisyys

Huile d’olive d’Aix-en-Provence -oliiviöljyn maantieteellisen alueen ominaisuudet ovat seuraavanlaiset:

Luontoon liittyvät tekijät:

— Maantieteellisesti yhtenäinen alue Basse Provencen kaakkoisosassa, jonka maaperä on muodostunut kalkkikivestä.

— Alueella vallitsee provencelainen ilmasto eli kesät ovat kuivat ja kuumat ja talviyöt joskus viileitäkin.

— Vuotuinen 600–700 mm:n sademäärä saadaan usein voimakkaina mutta lyhyinä kuuroina; tällaisia sadekuuroja on vuodessa noin 70 päivänä.

— Aurinko paistaa paljon, keskimäärin noin 2 700 tuntia vuodessa.

— Lännestä ja luoteesta puhaltavat Mistral- ja Tramontane-tuulet ovat yleisiä ja voimakkaita.

— Kukkulat ja kalkkikivivuorijonot voivat nousta jopa tuhannen metrin korkeuteen.

— Maaperä on karbonaattipitoista, usein soraista ja vettä läpäisevää, pH 8,1–8,3 ja 20–38-prosenttisesti kokonaan kalkkikiveä.

Inhimilliset tekijät:

— Ihmiset ovat viljelleet oliivipuita ja valmistaneet oliiviöljyä alueella ammoisista ajoista. Vanhimmat maantieteelliseltä alueelta löydetyt öljynvalmistamot ovat peräisin 300-luvulta eKr.

— Vuosisatojen varrella valitut tärkeimmät lajikkeet ovat aglandau, salonenque ja cayanne.

— Pyöreät ja matalat oliivipuut ovat Aix-en-Provencen alueen oliivitarhoille ominaisia, ja niitä voidaan hoitaa lähes kokonaan maasta käsin.

— Oliivipuita leikataan säännöllisesti, vähintään joka toinen vuosi.

— Oliivit korjataan perinteisesti lokakuun lopun ja joulukuun lopun välisenä aikana. Oliivit korjataan lähes kypsinä (”tournantes”).

— Oliiviöljyn valmistuksessa tarvitaan perinteisiä taitoja: ensimmäinen taito liittyy juuri korjattujen oliivien käsittelyyn (noin 70 % tuotetun öljyn määrästä) ja toinen sellaisten oliivien käsittelyyn, joiden annetaan kypsyä muutaman päivän ajan ennen puristamista (noin 30 % tuotetun öljyn määrästä). Noin vuoteen 1950 asti oliivien puristajien oli käytössä olleiden puristamisvälineiden ja myllyjen rajallisen tuotantokapasiteetin vuoksi varastoitava satokaudella oliiveja muutama päivä ennen niiden puristamista. Vuoden 1950 jälkeen kehitettyjen uudenaikaisten myllyjen myötä oliivien kypsymisvaihe voitiin ohittaa. Aix-en-Provencessa oliivien puristajat ovat kuitenkin jatkaneet tätä käytäntöä joidenkin tuotantomäärien osalta ja antavat oliivien kypsyä muutaman päivän ennen puristamista, sillä tällä tavoin saadulle tuotteelle on kysyntää.

5.2 Tuotteen erityisyys

Huile d’olive d’Aix-en-Provence -oliiviöljyn pääominaisuus johtuu paikallisten lajikkeiden sekoituksesta (tärkeimpinä aglandau, salonenque ja cayanne).

Kun nämä lajikkeet yhdistetään öljyn valmistusmenetelmiin (joko antamalla oliivien kypsyä ennen puristamista tai ei), Huile d’olive d’Aix-en-Provence -oliiviöljy saa seuraavat ominaispiirteensä:

— Juuri puristetuista oliiveista saadussa öljyssä vallitsevat tuoreen ruohon ja kypsentämättömän artisokan aromit. Jälkimaussa voi tuntua pippurimaisuutta. Pistävyyden ja karvauden tasot vaihtelevat:

— kypsistä oliiveista saadun öljyn tuoksu on varsin voimakas, ja siinä ovat päällimmäisinä paahdettu leipä, hiivaleipä, musta oliivi ja kypsennetty artisokka, joita joskus täydentävät kaakaon ja vaniljan vivahteet. Pistävyyttä ja karvautta ei ole juuri nimeksikään.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Maantieteellisen alueen valtaosin kalkkikivipitoinen ja vettä läpäisevä maaperä kukkuloille tehdyillä pengerviljelmillä, kalkkikivivuorijonot ja kokonaisuutena katsottuna leudot lämpötilat sekä riittävät sateet muodostavat suotuisat olosuhteet laadukkaiden oliivien tuotannolle. Niiden ansiosta oliivinviljely alkoi kehittyä Aix-en-Provencessa monia vuosisatoja sitten. Lisäksi voimakkaat tuulet ja runsas auringonpaiste ovat hyväksi oliivitarhojen terveydelle: sadevedet haihtuvat hyvin ja oliivipuut menestyvät jopa 800 metrin korkeudessa, jos niiden asema aurinkoon nähden on hyvä. Tuulten vuoksi puut on pidettävä matalina ja niitä on leikattava säännöllisesti. Tällaiset puut ovatkin tyypillisiä maantieteellisen alueen oliivitarhoille. Koska maantieteellisellä alueella on mannermainen ilmasto, lämpötilat laskevat niin, että talvella voi esiintyä hallaa. Ihmiset ovat vuosisatojen varrella valinneet sellaiset lajikkeet, jotka kestävät parhaiten hallaa ja jotka soveltuvat parhaiten maan tasolta tapahtuvaan ylläpitoon. Näitä lajikkeita ovat muun muassa aglandau, salonenque ja cayanne. Nämä lajikkeet ovat öljyn valmistuksessa ensisijaisia lajikkeita. Salonenque- ja cayanne-lajike lieventävät aglandau-lajikkeen satokauden alussa aikaansaamaa ärhäkkää suutuntumaa. Maantieteellisen alueen ilmasto-olosuhteiden vuoksi oliivit korjataan lokakuun lopun ja joulukuun lopun välisenä aikana ennen kuin oliivit ovat täysin kypsiä (”tournantes”). Lajikkeiden kirjo, korjuuajankohta ja oliivien puristus joko heti kun ne on korjattu tai sen jälkeen kun niiden on annettu ensin kypsyä, antavat Huile d’olive d’Aix-en-Provence -oliiviöljylle sen ominaispiirteiset aromit ja kohtuullisen tai lähes olemattoman pistävyyden ja karvauden. Kun oliiveja säilytetään tietty aika ennen puristamista, niissä tapahtuu hieman anaerobista käymistä. Näin saadaan öljyä, jossa ei ole juurikaan pistävyyttä eikä karvautta, jonka aromikirjo on laajempi ja jonka aromit ovat hyvin monitahoisia ja vahvoja. Kun oliivit puristetaan pian korjuun jälkeen, öljyn pistävyys, karvaus ja kasvimaisemmat aromit saadaan säilymään.

Huile d’olive d’Aix-en-Provence -öljyn maine perustuu sen ominaispiirteisiin. On olemassa historiallisia asiakirjoja, jotka osoittavat Huile d’olive d’Aix-en-Provence -öljyn olleen aina hyvin arvostettua. Miramasin pappi Abbé Couture kirjoitti teoksessaan Traité de l’olivier (kustantanut A. David, 1786) tämän öljyn olevan kaikissa maailmankolkissa myytävistä öljyistä hienovaraisin, arvostetuin, täydellisin, halutuin, paras.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-862c79a6-7b7b-4b02-9f38-f767a7b81366/telechargement

(1) EUVL L 343, 14.12.2012, s. 1.